遊漢嘉明月湖次宇文子重韻
作者：員興宗
朝代：宋

paragraphs: 君不見天台賀季真，鑑湖一曲光泠泠。
又不見錢塘林處士，西湖千載成高名。
千頃菰蒲抹岸白，幾樹寒梅踈影橫。
呼吸湖光映湖綠，兩公便謂得此生。
吾僚胸次本丘壑，中有林賀之高情。
銀盤夜色清鏡動，便欲邀汝成三人。
旋喜叵羅金在眼，肯議仙桂來無根。
前時六濁皆運出，招此不夜歸重城。
未蒙濡沫到惡客，先苦詩句來繽紛。
思君對洗同一靜，大勝狂歌歸四明。